b'\n_START_ARTICLE_\nRevist\xc4\x83 \xc8\x99tiin\xc8\x9bific\xc4\x83\n_START_PARAGRAPH_\nRevista \xc8\x99tiin\xc8\x9bific\xc4\x83 este o publica\xc8\x9bie periodic\xc4\x83 care are scopul de a disemina cercet\xc4\x83ri noi sub form\xc4\x83 de articole \xc8\x99tiin\xc8\x9bifice, cu rolul de a conduce la progresul \xc8\x99tiin\xc8\x9bei.\n_START_SECTION_\nCon\xc8\x9binut\n_START_PARAGRAPH_\n\xc3\x8en contrast cu revistele obi\xc8\x99nuite (unde articolele sunt scriese de jurnali\xc8\x99ti profesioni\xc8\x99ti), articolele din revistele \xc8\x99tiin\xc8\x9bifice sunt \xe2\x80\x93 \xc3\xaen mare parte \xe2\x80\x93 scrise de oameni de \xc8\x99tiin\xc8\x9b\xc4\x83 activi precum studen\xc8\x9bi, cercet\xc4\x83tori \xc8\x99i profesori. \xc3\x8en prezent sunt publicate zeci de mii de reviste \xc8\x99tiin\xc8\x9bifice \xc8\x99i multe altele \xc8\x99i-au \xc3\xaencetat apari\xc8\x9bia. Cele mai multe reviste sunt extrem de specializate, de\xc8\x99i unele dintre cele mai vechi jurnale (precum Nature sau Science) public\xc4\x83 articole ce acoper\xc4\x83 o gam\xc4\x83 larg\xc4\x83 de domenii \xc8\x99tiin\xc8\x9bifice. Jurnalele \xc8\x99tiin\xc8\x9bifice con\xc8\x9bin articole care au fost studiate critic de c\xc4\x83tre colegi de specialitate (proces peer review), \xc3\xaen \xc3\xaencercarea de a se asigura c\xc4\x83 acestea respect\xc4\x83 standardele de calitate ale revistei \xc8\x99i rigoarea \xc8\x99tiin\xc8\x9bific\xc4\x83._NEWLINE_Desi revistele stiintifice par oarecum similare cu revistelor obi\xc8\x99nuite, diferen\xc8\x9bele sunt \xe2\x80\x93 de fapt \xe2\x80\x93 destul de pronun\xc8\x9bate. Jurnalele \xc8\x99tiin\xc8\x9bifice sunt rareori citite \xc3\xaent\xc3\xa2mpl\xc4\x83tor, a\xc8\x99a cum se cite\xc8\x99te o revist\xc4\x83. Publicarea rezultatelor cercet\xc4\x83rii este o parte esen\xc8\x9bial\xc4\x83 a metodei \xc8\x99tiin\xc8\x9bifice. Metodele trebuie descrise astfel \xc3\xaenc\xc3\xa2t \xc3\xaencerc\xc4\x83rile de a reconstitui rezultatele s\xc4\x83 conduc\xc4\x83 la rezultate apropriate sau chiar identice. Fiecare articol face parte din arhiva \xc8\x99tiin\xc8\x9bific\xc4\x83 permanent\xc4\x83 a periodicului \xc8\x99tiin\xc8\x9bific respectiv.\n_START_SECTION_\nScop\n_START_PARAGRAPH_\nArticolele din revistele \xc8\x99tiin\xc8\x9bifice pot fi utilizate \xc3\xaen procesul de cercetare \xc8\x99i \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul superior. Articolele \xc8\x99tiin\xc8\x9bifice permit cercet\xc4\x83torilor s\xc4\x83 fie informa\xc8\x9bi cu privire la evolu\xc8\x9bia recent\xc4\x83 \xc3\xaen domeniului lor de activitate (\xc8\x99i nu numai). O parte esen\xc8\x9bial\xc4\x83 a unui articol \xc8\x99tiin\xc8\x9bific este citarea lucr\xc4\x83rilor anterioare. _NEWLINE_Impactul articolelor \xc8\x99i jurnalelor este adesea evaluat prin cuantificarea num\xc4\x83rului cit\xc4\x83rilor (\xe2\x80\x9eimpactul cit\xc4\x83rii\xe2\x80\x9d sau \xe2\x80\x9efactorul de impact\xe2\x80\x9d). _NEWLINE_\xc3\x8en procesul didactic, unele ore de curs sunt par\xc8\x9bial dedicate studiului articolelor clasice, iar la orele de seminar studen\xc8\x9bii pot prezenta o lucrare clasic\xc4\x83 sau o descoperire recent\xc4\x83. Manualele sunt scrise, de obicei, doar pe subiecte stabilite, \xc3\xaen timp ce cele mai recente cercet\xc4\x83ri sunt accesibile numai prin articole \xc8\x99tiin\xc8\x9bifice. _NEWLINE_Organismele de finan\xc8\x9bare public\xc4\x83 evalueaz\xc4\x83 adesea impactul cercet\xc4\x83rii \xc3\xaen baza public\xc4\x83rii rezultatelor \xc3\xaen reviste \xc8\x99tiin\xc8\x9bifice. La r\xc3\xa2ndul s\xc4\x83u, promovarea academic\xc4\x83 este condi\xc8\x9bionat\xc4\x83 \xc3\xaen mare parte prin num\xc4\x83rul \xc8\x99i impactul articolelor \xc8\x99tiin\xc8\x9bifice publicate. Multe programe doctorale permit sus\xc8\x9binerea tezei de doctorat doar \xc3\xaen urma  public\xc4\x83rii unui anumit num\xc4\x83r de articole \xc8\x99tiin\xc8\x9bifice.\n_START_SECTION_\nLimbaj\n_START_PARAGRAPH_\nArticolele \xc8\x99tiin\xc8\x9bifice tind s\xc4\x83 fie extrem de tehnice, reprezent\xc3\xa2nd cele mai recente cercet\xc4\x83ri teoretice \xc8\x99i rezultate experimentale \xc3\xaen domeniul \xc8\x99tiin\xc8\x9bific acoperite de jurnal. Ele sunt adesea de ne\xc3\xaen\xc8\x9beles pentru persoane nespecializate, cu excep\xc8\x9bia cercet\xc4\x83torilor din domeniu \xc8\x99i a unor studen\xc8\x9bi. Pentru unele subiecte, acest lucru este inevitabil, dat fiind natura con\xc8\x9binutului. Rigoarea scrierii \xc8\x99tiin\xc8\x9bifice este aplicat\xc4\x83 de c\xc4\x83tre editori; cu toate acestea, aceste reguli pot varia de la un jurnal la altul. Articolele sunt, de obicei, articole originale care raporteaz\xc4\x83 rezultate complet noi sau comentarii asupra publica\xc8\x9biilor recente. Exist\xc4\x83, de asemenea, publica\xc8\x9bii \xc8\x99tiin\xc8\x9bifice care acoper\xc4\x83 spa\xc8\x9biul liber dintre articolele \xc8\x99tiin\xc8\x9bifice \xc8\x99i c\xc4\x83r\xc8\x9bi prin publicarea unor volume tematice con\xc8\x9bin\xc3\xa2nd capitole scrise de diferi\xc8\x9bi autori. Anumite reviste au un accent regional, specializat \xc3\xaen publicarea de lucr\xc4\x83ri dintr-o anumit\xc4\x83 regiune geografic\xc4\x83, cum ar fi African Invertebrates.\n_START_SECTION_\nIstoric\n_START_PARAGRAPH_\nRevistele \xc8\x99tiin\xc8\x9bifice dateaz\xc4\x83 din 1665, c\xc3\xa2nd revista francez\xc4\x83 Journal des s\xc3\xa7avans, respectiv Philosophical Transactions of the Royal Society al Societ\xc4\x83\xc8\x9bii Regale au \xc3\xaenceput publicarea sistematic\xc4\x83 a rezultatelor cercet\xc4\x83rii. Alte peste o mie (cu o apari\xc8\x9bie mai cur\xc3\xa2nd efemer\xc4\x83) au fost \xc3\xaenfiin\xc8\x9bate \xc3\xaen secolul al XVIII-lea, iar num\xc4\x83rul a crescut rapid ulterior. _NEWLINE_\xc3\x8enainte de jum\xc4\x83tatea secolului al XX-lea, evaluarea inter pares nu a fost \xc3\xaentotdeauna necesar\xc4\x83, dar \xe2\x80\x93 treptat \xe2\x80\x93 a devenit \xc3\xaen obligatorie.\n_START_SECTION_\nProcesul de publicare\n_START_PARAGRAPH_\nAutorii articolelor \xc8\x99tiin\xc8\x9bifice sunt cercet\xc4\x83tori activi, nu jurnali\xc8\x99ti; de obicei, un student doctoral sau un cercet\xc4\x83tor scrie o lucrare al\xc4\x83turi de un coordonator (profesor sau cercet\xc4\x83tor senior). Autorii nu sunt pl\xc4\x83ti\xc8\x9bi pentru activitatea publicistic\xc4\x83 \xc8\x99i nu sunt recompensa\xc8\x9bi de c\xc4\x83tre revist\xc4\x83. Cu toate acestea, organismele care finan\xc8\x9beaz\xc4\x83 proiectele acestora pot solicita publicarea rezultatelor \xc3\xaen reviste \xc8\x99tiin\xc8\x9bifice. Lucr\xc4\x83rile \xc8\x99tiin\xc8\x9bifice sunt trimise jurnalului, unde editorul evalueaz\xc4\x83 lucrarea privind oportunitatea public\xc4\x83rii, impactul \xc8\x99tiin\xc8\x9bific poten\xc8\x9bial \xc8\x99i noutatea. Dac\xc4\x83 editorul jurnalului consider\xc4\x83 lucrarea este potrivit\xc4\x83, acesta este trimis\xc4\x83 pentru recenzia colegial\xc4\x83. \xc3\x8en func\xc8\x9bie de domeniu, jurnalul considerat \xc8\x99i complexitatea articolului, studiul este trimis la 1-3 evaluatori care se pronun\xc8\x9b\xc4\x83 cu privire la oportunitatea public\xc4\x83rii. Rolul recenzorilor este acela de a verifica calitatea articolului cu privire la originalitate \xc8\x99i soliditatea argument\xc4\x83rii \xc8\x99tiin\xc8\x9bifice (adic\xc4\x83 dac\xc4\x83 datele colectate sau luate \xc3\xaen considerare \xc3\xaen lucrare sus\xc8\x9bin concluzia studiului). Noutatea este, de asemenea, esen\xc8\x9bial\xc4\x83: ariticolele deja existente trebuiesc citate, rezultate noi trebuind raportate critic la literatura deja existent\xc4\x83. Referentii sunt \xe2\x80\x93 de obicei \xe2\x80\x93 nepl\xc4\x83ti\xc8\x9bi \xc8\x99i nu fac parte din personalul revistei. Pe de alt\xc4\x83 parte, ace\xc8\x99tia trebuie s\xc4\x83 aib\xc4\x83 competen\xc8\x9ba \xc8\x99i cuno\xc8\x99tin\xc8\x9bele necesare pentru a evalua articolul \xc3\xaen cauz\xc4\x83. \xc3\x8en plus, ace\xc8\x99tia trebuie s\xc4\x83 nu se afle \xc3\xaen niciun fel de conflict de interese cu privire la articolul recezat sau autorii acestuia.\n_START_SECTION_\nStandarde \xc8\x99i impact\n_START_PARAGRAPH_\nStandardele public\xc4\x83rii utilizate de jurnalele \xc8\x99tiin\xc8\x9bifice pot varia foarte mult. Unele reviste, precum Nature, Science, PNAS, Physical Review Letters, au reputa\xc8\x9bia c\xc4\x83 public\xc4\x83 articole care marcheaz\xc4\x83 o descoperire fundamental\xc4\x83 \xc3\xaen domeniile lor. \xc3\x8en multe domenii exist\xc4\x83 o ierarhie formal\xc4\x83 sau informal\xc4\x83 a revistelor \xc8\x99tiin\xc8\x9bifice; jurnalul cel mai prestigios dintr-un domeniu tinde s\xc4\x83 fie cel mai selectiv \xc3\xaen ceea ce prive\xc8\x99te articolele pe care le va alege spre publicare \xc8\x99i \xe2\x80\x93 de obicei \xe2\x80\x93 va avea \xc8\x99i cel mai mare factor de impact. \xc3\x8en unele \xc8\x9b\xc4\x83ri, clasificarea revistelor poate fi utilizat\xc4\x83 atunci c\xc3\xa2nd se iau deciziile de finan\xc8\x9bare \xc8\x99i chiar pentru evaluarea individual\xc4\x83 a cercet\xc4\x83torilor, de\xc8\x99i astfel de clasamente nu sunt neaparat potrivite pentru un astfel de scop. \xc3\x8en unele situa\xc8\x9bii \xe2\x80\x93 \xc3\xaen vederea ob\xc8\x9binerii de beneficii pentru o anume clas\xc4\x83 \xe2\x80\x93 astfel de indici pot fi (\xc8\x99i sunt) manipula\xc8\x9bi.\n_START_SECTION_\nReproductibilitatea \xc8\x99i replicabilitatea\n_START_PARAGRAPH_\nPentru revistele \xc8\x99tiin\xc8\x9bifice, reproductibilitatea \xc8\x99i replicabilitatea sunt concepte de baz\xc4\x83 care permit altor oameni de \xc8\x99tiin\xc8\x9b\xc4\x83 s\xc4\x83 verifice \xc8\x99i s\xc4\x83 reproduc\xc4\x83 rezultatele \xc3\xaen acelea\xc8\x99i condi\xc8\x9bii descrise \xc3\xaentr-o lucrare.\n_START_SECTION_\nPublica\xc8\x9bii electronice\n_START_PARAGRAPH_\nPublicarea electronic\xc4\x83 reprezint\xc4\x83 o modalitate recent\xc4\x83 de diseminare a informa\xc8\x9biilor. \xc3\x8en acest caz, prezentarea rezultatelor \xc8\x99tiin\xc8\x9bifice are loc doar o form\xc4\x83 electronic\xc4\x83 (nu \xc8\x99i imprimat\xc4\x83), de la procesul de crea\xc8\x9bie p\xc3\xa2n\xc4\x83 la publicarea sau difuzarea informa\xc8\x9biei. Revista \xc8\x99tiin\xc8\x9bific\xc4\x83 electronic\xc4\x83 este conceput\xc4\x83 special pentru a fi prezentat\xc4\x83 pe internet, fiind definit\xc4\x83 ca material netip\xc4\x83rit anterior, diseminat \xc3\xaen format electronic._NEWLINE_Publicarea electronic\xc4\x83 exist\xc4\x83 \xc8\x99i va continua probabil s\xc4\x83 existe \xc3\xaen paralel cu publicarea de h\xc3\xa2rtie pentru viitorul apropiat \xc3\xaentruc\xc4\x83t \xe2\x80\x93 de\xc8\x99i important\xc4\x83 pentru navigare \xc8\x99i c\xc4\x83ut\xc4\x83ri \xe2\x80\x93 aceasta nu este potrivit\xc4\x83 pentru lectur\xc4\x83 \xc3\xaendelungat\xc4\x83.'